**RESYME` OG SPØRSMÅL FRA SØNDAGENS TALE, DATERT 29.09.2019, VED PASTOR GJERMUND IGLAND**

**TEMA: KRISTEN TRO**

Tekstene er hentet fra;

Hebr.11.1;

Ap.gj. 26;

Ap.gj.9. 32-43:,

Rom.10;

For Paulus var TRO en VISSHET. I Ap.gj. 26 forteller Paulus om sin radikale omvendelse og kallet han fikk fra Gud om å forkynne frelse og omvendelse til verden. Likeså kalte Jesus sine disipler til etterfølgelse, for å forkynne veien til evig liv med Gud. Evangeliet utfordrer også oss, i dag, til å være tydelige i våre bønner om å be om frelse for våre medmennesker(Rom.10).

I forkynneren 3.11, står det; «alt skapte Gud vakkert i sin tid». Selv om noe ble ødelagt gjennom syndefallet, og statistikken viser at mange etniske nordmenn ikke tror på Gud, så er lengselen etter evigheten skapt iboende i oss alle. Vi møter mennesker som søker etter noe å tro på, fordi lengselen etter evigheten er lagt ned i oss fra skapelsen av.

Derfor skal vi være frimodige i vår tro. Bibelen gir oss mange eksempler på at mange kom til tro når de så det overnaturlige. Å be om det overnaturlige har stor kraft. Derfor skal vi som kristne be med frimodighet og lengte etter å se sterke ting i vår tro. For det kan bli til vitnesbyrd for de rundt oss.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.